H.K.H. Prins Joachim har netop åbnet Europas førende fiskerimesse, DanFish International, i dag i Aalborg.

Fiskerimessen DanFish International bliver i dag holdt i Aalborg Kongres & Kultur Center. Den internationalt anerkendte messe indeholder nyheder til fiskerisektoren inden for både net, trawl, elektronik, navigations- og kommunikationsudstyr, procesudstyr, redningsudstyr og meget mere. Og der bliver traditionelt ikke handlet for små summer. På messens sidste dag i 2015 underskrev Karstensens Skibsværft fra Skagen for eksempel en kontrakt på 42 millioner kroner. DanFish International finder sted onsdag-fredag i Aalborg Kongres & Kultur Center. Messenl forventes at tiltrække omkring 15.000 besøgende fra hele verden. Siden 2007 har Prins Joachim været protektor for DanFish International, efter han overtog protektoratet fra H.K.H. Prins Henrik. Pris Joachim har åbnet messen fire ud af seks gange, siden han blev protektor for messen. DanFish International gennemføres hvert andet år i AKKC, og i år er det 25. gang, den store internationale fiskerimesse foregår på dansk grund.